Daggalisensies dalk eersdaags uitgereikArgieffoto Potensiële kwekers van dagga vir medisinale doeleindes kan moontlik nog voor die einde van die jaar vir lisensies aansoek doen. Dié inligting het Woensdag in die parlement aan die lig gekom. Griffiths Molewa van die Medisynebeheerraad het die portefeuljekomitee vir gesondheid toegespreek en aangedui regulasies sal binne die volgende paar weke goedgekeur word. Die voorgestelde riglyne vir die kweek van dagga vir medisinale doeleindes in is Maart vanjaar vir kommentaar gepubliseer. Honderde insette is ontvang, waaronder 175 van lede van die publiek, 221 van verenigings en NRO’s, vier van handelsverenigings en twee van regeringsdepartemente. Dié riglyne is opgestel om die skedulering van dagga as ŉ verbode middel na ŉ voorgeskrewe middel vir medisinale doeleindes te verander. “Die Medisynebeheerraad ontmoet volgende week om die regulasies en aansoekvorms goed te keur. Sodra dit goedgekeur is mag die publiek die regulasies begin gebruik,” het Precious Matsoso, direkteurgeneraal van gesondheid, gesê. Matsoso het gesê die wettiging van dagga vir medisinale doeleindes is ŉ baie groot stap en het die samewerking van verskeie regeringsdepartemente nodig. “In terme van die kweekproses het die landbounavorsingsraad aansoek gedoen, maar nou is dit ŉ proses wat ŉ vennootskap tussen onder meer die departement van landbou, die departement van wetenskap en tegnologie en die departement van handel en nywerheid verg,” het Matsoso bygevoeg. Sy het gesê sy hoop daar word ŉ interministeriële komitee gevorm vir dié doeleindes. Die departement het gesê daar sal streng vereistes gestel word vir die kweek van dagga ten einde misbruik te voorkom. Dié vereistes sluit in goeie landboupraktyk en die keuring van werknemers wat met die dagga gaan werk. LP’s het gehoor dat higiëne die hoeksteen sal wees vir die kweek van dagga en die vervaardiging van daggaverwante produkte. Streng sekuriteitsmaatreëls sal ook geld. Toegang tot medisinale dagga sal ook beperk wees. Pasiënte wat tipies sal kwalifiseer vir die gebruik daarvan is mense met ernstige en chroniese pyn verwant aan siektes soos kanker, MIV/vigs en veelvuldige sklerose. Diegene wat ernstige stuiptrekkings kry weens epilepsie sal ook oorweeg word. Die wetsontwerp is voorgestel deur die IVP-LP Mario Ambrosini wat in 2014 aan kanker dood is. Narend Singh, IVP-LP, het gesê Ambrosini sou tevrede wees met die vordering, maar sou waarskynlik wou gehad het die wettiging van dagga vir ontspanningsdoeleindes moes ook onder die loep kom.